KIRJALLINEN KYSYMYS E-1820/99

esittäjä(t): Raffaele Costa (PPE-DE) komissiolle

(12. lokakuuta 1999)

Aihe: Biomed 2 -ohjelma (19941998)

Voiko komissio kertoa, kuinka paljon ja mille tahoille (julkisille vai yksityisille) on myönnetty rahaa tai avustuksia (ainakin jo maksetut avustukset) neljänteen puiteohjelmaan kuuluvan BIOMED 2 -ohjelman (19941998) yhteydessä (budjetti 358 miljoonaa ecua, joka vastaa noin 700 miljardia liiraa)?

Onko tarkistettu, mihin rahat on todella käytetty ja miten aloitteet ovat onnistuneet?

Philippe Busquinin komission puolesta antama vastaus

(15. marraskuuta 1999)

Biomed 2 -ohjelmaan, joka kattoi biolääketieteen tutkimuksen kaikki tärkeimmät alueet, toimitettiin yhteensä 3550 kansainvälistä hanke-ehdotusta vuosien 19951998 välisenä aikana. Yhteensä tehtiin ja rahoitettiin 617 tutkimussopimusta, joihin osallistui 6100 eri työryhmää. Kaikki 617 tutkimushanketta jatkuvat vuonna 1999. Hankkeista 287 koskee koordinoivaa toimintaa (niistä 148 päättyy vuonna 1999)

ja 330 yhteisrahoitteista toimintaa (niistä 157 päättyy vuonna 1999). Yhteisrahoitteisista hankkeista 17 sopimusta liittyy BSE/TSE- eli ns. hullun lehmän tautiin. Lisäksi on sovittu 92:sta pieniä ja keskisuuria yrityksiä kannustavasta toimenpiteestä, joihin kuuluu muun muassa 61 esiselvitystukea (ne päättyvät kaikki vuonna 1999) sekä 31 tutkimusyhteistyöhanketta (niistä 4 päättyy vuonna 1999). Biomed 2 -ohjelmasta tutkimustyölle myönnetystä rahoituksesta 85 prosenttia on myönnetty julkisille ja 15 prosenttia yksityisille laitoksille.

Luettelo Biomed 2 -ohjelman osallistujista, osallistujakohtaisista kokonaiskuluista ja komission rahoitusosuudesta toimitetaan suoraan parlamentin jäsenelle ja Euroopan parlamentin pääsihteeristölle.

Varojen käytön tarkastuksen ja tuloksien osalta Biomed 2 -ohjelman johto huolehti toiminnan tarkastamisesta ja arvioinnista vuoden 1998 loppuun saakka. Elämänlaatua koskevan ohjelman johto, joka aloitti työnsä tammikuussa vuonna 1999 ja jatkaa tehtäväänsä Biomed 2 -ohjelman sopimusten päättymiseen asti, takaa, että kaikki Biomed 2 -ohjelman hankkeisiin liittyvät käynnissä olevat toimet tarkastetaan ja arvioidaan. Kunkin hankkeen tieteellinen vastuuhenkilö on jatkuvasti tiiviissä yhteydessä hankkeen johtoon siten, että hänelle toimitetaan hankkeiden edistymistä koskevat raportit ja hän vastaa hankkeen johdon tarpeisiin.

Biomed 2 -ohjelmassa on perustettu kaikkia jäsenvaltioita (paitsi Luxemburgia), Norjaa ja Islantia edustavista ulkopuolisista asiantuntijoista koostuva hankkeiden arviointilautakunta (project review board (PRB)). Hankkeiden arviointilautakunnan tehtävä on avustaa komissiota käynnissä olevien hankkeiden seurannassa ja arvioida väliraportit ottaen huomioon sopimuksien teknisissä liitteissä kuvatut välitavoitteet. Vuosina 19981999 hankkeiden arviointilautakunta arvioi yhteensä 98 hanketta Biomed 2 -ohjelmassa rahoitettavista 600 hankkeesta.

Lisäksi komissio on luonut käynnissä olevien hankkeiden ulkoisen seurantajärjestelmän. Biomed 2 -ohjelmaa on seurattu joka vuosi vuodesta 1995 lähtien, ja vuosista 1995, 1996, 1997 ja 1998 on laadittu kustakin raportti. Kaikki neljä raporttia olivat myönteisiä, ja ne ovat saatavilla pyynnöstä. Biomed 2 -ohjelman ulkoisen seurannan vuodelle 1999 suorittaa elämänlaatua koskevan ohjelman seurannasta huolehtiva paneeli.